กรเป๋าตังต์ออนไลน์
คอลัมน์ใหม่ “มันนี่ี อินโนเวชั่น” ขอรับใช้ท่านผู้อ่านโพสต์ทูเดย์ในโอกาสย่างเข้าสู่ปีที่ 13 นำนวัตกรรมการเงินใหม่ๆ และน่าสนใจมาแลกเปลี่ยนความเห็นกัน
9 ก.พ. 2558

โดย...ต้นหลิว
คอลัมน์ใหม่ “มันนี่ี อินโนเวชั่น” ขอรับใช้ท่านผู้อ่านโพสต์ทูเดย์ในโอกาสย่างเข้าสู่ปีที่ 13 นำนวัตกรรมการเงินใหม่ๆ และน่าสนใจมาแลกเปลี่ยนความเห็นกัน
หลายปีมานี้ อุตสาหกรรมการเงินได้พัฒนาไปอย่างรวดเร็ว โดยนำเทคโนโลยีเข้ามาอำนวยความสะดวกให้ผู้บริโภค และลดต้นทุนให้สถาบันการเงิน ถ้าจะให้จำกัดความอย่างง่ายๆ หลายอย่างจะอยู่ภายใต้แนวคิดระบบเวอร์ชวล (Virtual) หรือระบบเสมือนจริง ที่มีบทบาทมากขึ้น เช่น เวอร์ชวล แบงก์ ที่ไม่ต้องพึ่งสาขาธนาคารเพราะหันมาใช้อินเตอร์เน็ต หรือโมบาย แบงก์กิ้ง แทน 
แต่ที่ใกล้ตัวผู้บริโภคมากที่สุดคงหนีไม่พ้น กระเป๋าสตางค์ไฮเทคที่หลายคนอาจเรียกว่า Smart Wallet วันนี้เราจะขอกล่าวถึงเฉพาะบทบาทการชำระเงินออนไลน์ก่อน เพราะการค้าอีคอมเมิร์ซที่เฟื่องฟู แค่เปิดเฟซบุ๊กก็เห็นร้านเสื้อผ้าและอื่นๆ เต็มไปหมด แต่ไม่ใช่ทุกคนที่จะมีบัตรเครดิต หรือการใช้วิธีโอนเงินผ่านบัญชีธนาคารก็ใช้ไม่ได้กับเว็บต่างประเทศ จึงมีนวัตกรรมที่ชื่อ Virtual Prepaid Card หรือบัตรเดบิตเสมือนจริงขึ้นมา 
บัตรเสมือนที่ว่านี้ไม่ได้ให้มาเป็นตัวบัตรพลาสติก แต่จะให้มาเป็นรูปแบบของเลข 16 หลัก เพื่อนำไปใช้ซื้อสินค้าทางออนไลน์ ลูกค้าเติมเงินได้ง่ายๆ ผ่านช่องทางเงินสดตามเคาน์เตอร์ที่ระบุผ่านบัญชีธนาคารและผ่านบัตรเครดิต
อย่างไรก็ดี ระบบนี้จะมีค่าธรรมเนียมการเติมเงินและโอนเงินด้วย เริ่มต้นที่ต้นหลิวเห็นว่าถูกที่สุดคือ 5 บาท/ครั้ง จึงเหมาะกับคนที่ไม่มีบัตรเครดิต หรือไม่อยากใช้บัตรเครดิตเพราะกลัวไม่ปลอดภัย หรือเพราะอยากควบคุมวินัยไม่ให้ใช้เงินเกินตัว หรือเป็นกลุ่มพ่อค้า-แม่ค้า และนักช็อปมืออาชีพ 
ปัจจุบันบ้านเรามีผู้ให้บริการหลายค่ายด้วยกัน เช่น เพย์สบาย (Paysbuy) จากดีแทค ที่ร่วมกับบัตรมาสเตอร์การ์ด และธนาคารหลายแห่ง เช่น ธนชาต และกสิกรไทย ส่วนเอไอเอส มี เอ็มเพย์ (mPAY) ที่ร่วมกับมาสเตอร์การ์ด และค่ายทรู มี Wallet by Truemoney ระบบเหล่านี้เปิดตัวมาหลายปีแล้ว แต่เพิ่งได้รับความนิยมในช่วงไม่กี่ปีมานี้ โดยยังมีปัญหาอยู่บ้าง เช่น ค่าธรรมเนียมบางตัวที่ยังแพง หรือการใช้งานที่ยังไม่ง่ายจริงเท่าที่ควร
หากพัฒนาให้ง่ายและปลอดภัย ในราคาที่รับได้มากขึ้น กระเป๋าตังค์ไฮเทคคงไม่ใช่เรื่องไกลตัวคนไทยอีกต่อไป